AfriForum: 10 dae van selfstandigheidArgieffoto (Foto: stevepb, Pixabay) Staatsafhanklikheid moet plek maak vir gemeenskapselfstandigheid. Volgens AfriForum se uitvoerende hoof, Kallie Kriel, was dit die besluit wat AfriForum-takstrukture tydens die organisasie se onlangse kongres geneem het. Ten einde die besluit prakties te begin implementeer, gaan AfriForum-takke van 28 September 2015 tot 9 Oktober 2015 meer as 100 plaaslike selfdoenprojekte aanpak. Die projek, wat bekend staan as 10 Dae van Selfstandigheid, het ten doel om aan gemeenskappe te wys dat hulle nie afhanklik is van die staat om hul diensleweringsprobleme op te los nie. Vir bykans 20 jaar voer gemeenskappe gesprekke met plaaslike owerhede in ŉ poging om hul sover te kry om hul werk te doen. Hierdie strategie het ten beste gemengde sukses gehad. Die tyd het nou aangebreek dat gemeenskappe skouer aan die wiel moet sit en self verantwoordelikheid neem vir hul basiese dienste en veiligheid. Volgens die veldtogwoordvoerder, Ian Cameron, gaan die 10 Dae van Selfstandigheid-veldtog met ŉ nasionale patrollie afskop waaraan meer as 60 buurtwagte, GPF’s en veiligheidsnetwerke van regoor die land gaan deelneem. AfriForum-takke gaan in dié 10 dae selfdoenprojekte soos die regmaak van slaggate, die herstel van straatligte, die behandeling van besoedelde riviere, die opruim van vullisterreine en die herstel van kritieke infrastruktuur in dorpe aanpak. Op sommige plekke gaan AfriForum saam met die munisipaliteite en SAPD werk, maar waar dit nie moontlik is nie, gaan AfriForum-takke gemeenskappe mobiliseer om self hul dorpe reg te ruk.